**209/2017.(VI.15.) Kgy. sz. határozat**

1. Szombathely Megyei Jogú Város Közgyűlése megállapítja, hogy a Szombathely, Mártírok tere 4. szám alatti, 6224 hrsz-ú Savaria Szálloda körüli önkormányzati tulajdonú ingatlanok használata a szálloda tulajdonosának, majd felszámolójának felróható okból ellehetetlenült, mivel a mindösszesen 229 m2 nagyságú területet a Vas Megyei Kormányhivatal Szombathelyi Járási Hivatala 2016. július 22. napján kelt VA-06/ÉÖO/1000-4/2016. számú végzésében foglaltak szerint szalagkorláttal elkerítetten kell tartani a szálloda homlokzatainak közterületet veszélyeztető állapota megszüntetésének idejéig.
2. A Közgyűlés felhatalmazza a polgármestert, kérjen fel ingatlanforgalmi szakértőt az ilyen módon használatában ellehetetlenült ingatlanrészek használati értékének megállapítására.
3. A Közgyűlés felhatalmazza a polgármestert, hogy a szakértői értékbecslésben megállapított összeget a szálloda homlokzatainak közterületet veszélyeztető állapota megszüntetésének idejéig érvényesítse a felszámolóval szemben.
4. A Közgyűlés a hatósági kötelezésekből megállapította, hogy a szálloda tulajdonosa, majd felszámolója az épületet nem a jó gazda gondosságával gondozta, és a meglazult tetőcserepek lehullásának megakadályozása érdekében elhelyezendő acélháló elhelyezésére való kötelezettségének nem tett eleget, ezért azt a 30/1988.(IV.21.) MT rendelet 36.§-a az Önkormányzat végezte el. A Közgyűlés felkéri a polgármestert, hogy ezen munkák elvégzésének költségét is érvényesítse a felszámolóval szemben.
5. A Közgyűlés felhatalmazza a polgármestert, hogy a 2-4. pontokban írt költségeket a felszámoló felé bejelentse, és a csődeljárásról és a felszámolási eljárásról szóló 1991. évi XLIX. törvény 57.§ (2) bekezdés b) pontja alapján kérje, hogy fenti költségeket, mint követelést minősítse felszámolási költségnek, és a kielégítést illetően sorolja „A” kategóriába.
6. A Közgyűlés felkéri a polgármestert, vizsgáltassa meg, milyen egyéb jogi lehetőségek állnak az Önkormányzat rendelkezésére a felszámoló tevékenységével kapcsolatban, és javaslatát terjessze a Jogi és Társadalmi Kapcsolatok Bizottsága elé. E mellett a polgármester írásban nyilatkoztassa a felszámolót, a szálloda épületére vonatkozóan milyen biztosítással rendelkezik.

**Felelősök:** Dr. Puskás Tivadar, polgármester

 Molnár Miklós, alpolgármester,

Dr. Takátsné Dr. Tenki Mária, a Jogi és Társadalmi Kapcsolatok Bizottsága elnöke

 Dr. Károlyi Ákos, jegyző

 (a végrehajtásért:

Lakézi Gábor, a Városüzemeltetési Osztály vezetője,

 Stéger Gábor, a Közgazdasági és Adó Osztály vezetője)

**Határidő:** 1. pont vonatkozásában: azonnal

 2. pont vonatkozásában: 2017. június 30.

3-5. pontok vonatkozásában: az értékbecslés kézhezvételétől számított 15 nap

6. pont vonatkozásában a bizottság soron következő ülése